**ΤΑ ΣΗΜΕΙΑ ΣΤΙΞΗΣ**

***1. Τελεία* [.]**

Στο τέλος της πρότασης. - Σε συντομογραφίες. - Σε μεγάλους αριθμούς, στη δήλωση της ώρας. - Αποφεύγεται σε τίτλους, επικεφαλίδες, επιγραφές.

***2. Άνω τελεία* [•]**

Χωρίζει ομάδες προτάσεων. -Πριν από πρόταση που επεξηγεί ή έρχεται σε αντίθεση με την προηγούμενή της.

Μετά την άνω τελεία αρχίζουμε με μικρό γράμμα.

***3. Κόμμα* [,]**

Το κόμμα χρησιμεύει για να χωρίζονται:

Ι. Μέσα στην πρόταση:

α) Όμοιοι όροι, δηλαδή υποκείμενα, αντικείμενα, κατηγορούμενα, προσδιορισμοί κλπ.:

β) Οι μετοχικές προτάσεις, όταν είναι επεξηγήσεις ή όταν είναι πολύ μεγάλες.

γ) Τα ρήματα που έχουν το ίδιο υποκείμενο, όταν είναι ασύνδετα, χωρίζονται με κόμμα.

δ) Επίθετα που αναφέρονται στο ίδιο ουσιαστικό. Χωρίζεται με κόμματα η παράθεση και η επεξήγηση.

ε) Η κλητική προσφώνηση.

στ) Τα αρνητικά ή βεβαιωτικά μόρια και επιρρήματα στην αρχή της πρότασης.

ΙΙ. Μέσα στην περίοδο:

α) Χωρίζονται με κόμμα οι δευτερεύουσες  από τις κύριες προτάσεις, εκτός εάν αποτελούν αντικείμενο ή υποκείμενο ρήματος.

Συγκεκριμένα χωρίζονται: οι αιτιολογικές- οι αποτελεσματικές, συμπερασματικές

οι υποθετικές- οι εναντιωματικές- οι χρονικές -οι τελικές (εκτός όταν εισάγονται με το να)

οι αναφορικές που δεν είναι απαραίτητο συμπλήρωμα της κύριας

Δε χωρίζονται: οι ειδικές (εκτός αν είναι επεξήγηση ή βρίσκεται πριν από την κύρια).

οι πλάγιες ερωτήσεις (εκτός αν βρίσκεται πριν από την κύρια).- οι διστακτικές/ ενδοιαστικές

οι αναφορικές που είναι απαραίτητο συμπλήρωμα της κύριας

β) Χωρίζονται με κόμμα οι κύριες αντιθετικές προτάσεις, όταν συνδέονται με αντιθετικούς συνδέσμους.

γ) Πριν από το και: - Όταν μεσολαβεί δευτερεύουσα πρόταση.- Όταν το και ενώνει όλα τα προηγούμενα με το παρακάτω ή ενώνει με διαφορετικό τρόπο.- Όταν ευκολύνεται το σωστό διάβασμα.

***4. Ερωτηματικό* [;]**

Τίθεται στο τέλος ερωτηματικής φράσης.

Δεν σημειώνεται στην πλάγια ερώτηση.

Σε χωριστές ερωτήσεις, σημειώνεται ερωτηματικό στην καθεμιά.

Σημειώνεται για να εκφράσει:

* **Απορία ή επιθυμία πληροφόρησης για κάτι**

*Τώρα, τι κάνουμε;*

*Τι ώρα είναι;*

* **Ως σχόλιο**, μπορεί  να δηλώνει:

**-προβληματισμό**

*Γιατί άραγε επιλέχτηκε μια εικόνα ως αφόρμηση και όχι ένα κείμενο;*

*Ποιες θα μπορούσαν να είναι οι επιπτώσεις σε ένα τέτοιο ενδεχόμενο;*

**-προτροπή**

*Δεν πρέπει οι  νέοι  να συμμετέχουν ενεργητικά στις κοινωνικές διαδικασίες;*

**-ειρωνεία**

*Τέτοια ανασφάλεια νιώθουμε πια ως εθνικό σύνολο;*

**-αμφισβήτηση της αξιοπιστίας μιας θέσης**

*Είναι παιχνίδι η ζωή;*

**-αμφιβολία**

*Ο κατάλληλος (;) άνθρωπος στην κατάλληλη θέση.*

*Ο δημοκρατικός (;) ηγέτης της Κίνας ανέλυσε την πολιτική της χώρας του απέναντι στο Θιβέτ.*

→Όταν το ερωτηματικό βρίσκεται εντός παρενθέσεων στο εσωτερικό της πρότασης (;), δηλώνει αμφιβολία, αμφισβήτηση ή ειρωνεία για την αξιοπιστία όσων έχουν προηγηθεί.

**-διατύπωση ρητορικής ερώτησης** (ερώτησης δηλαδή της οποίας η απάντηση είναι αυτονόητη)

*Για πόσο ακόμη θα είμαστε ανάλγητοι απέναντι στον ανθρώπινο πόνο;*

*Δεν έχει πια αποδείξει η ζωή πως η τεχνολογία έχει το πρόσωπο του Ιανού;*

**-πρόθεση του γράφοντος να αφυπνίσει τον αναγνώστη, αλλά και για να δείξει απειλή, να προκαλέσει το ενδιαφέρον, να δώσει παραστατικότητα.**

*Δεν είναι καιρός να συνειδητοποιήσουμε ότι η βλάβη στο φυσικό περιβάλλον είναι παράλληλα και ηθική βλάβη;* (αφύπνιση)

*Σοβαρολογείς;* (απειλή)

***5. Θαυμαστικό* [!]**

Στο τέλος της πρότασης που εκφράζει θαυμασμό.- Μέσα στην πρόταση μετά από επιφωνηματική φράση.- Μέσα σε παρένθεση για να δείξει απορία.- Μέσα στα εισαγωγικά όταν ανήκει στα λόγια που περικλείονται.

Ως σχόλιο χρησιμοποιείται γενικά για να δώσει έμφαση στο συναίσθημα

Ειδικότερα για να δηλώσει:

*Παραδείγματα :*

α) **θαυμασμός**: Εξαιρετική η ερμηνεία του ρόλου!

β) **έκπληξη**: Κανένας υπεύθυνος δεν σκέφτηκε ότι τέτοιες παραγωγικές δραστηριότητες θα προκαλέσουν προβλήματα στο φυσικό περιβάλλον!

*Όταν το θαυμαστικό βρίσκεται  εντός παρενθέσεων στο εσωτερικό της πρότασης, δηλώνει έκπληξη σε σχέση με ένα από τα στοιχεία του μηνύματος.*

π.χ. Οι αποφάσεις λήφθηκαν δια βοής (!) στο Συνέδριο του κόμματος.

γ) **ειρωνεία**: π.χ. Φαίνεται πως κανένας Γερμανός πολίτης δε γνώριζε την  ύπαρξη στρατοπέδων συγκέντρωσης! π.χ. Σπουδαίος πολιτικός!

δ) **έμφαση**: Θα έρθεις, θες δεν θες!

δ) **απορία**: Τι παράξενη συμπεριφορά!

ε) **αμφισβήτηση**: Πιστεύεις κι εσύ τέτοια πράγματα!

στ) **αποφασιστικότητα**: Θέλω γράμματα! Αποκρίθηκε ο μικρός αυθόρμητα.

ζ) **ανησυχία**: Από την εκπομπή ρύπων όμως, κινδυνεύουν και οι υπαίθριες αρχαιότητες!

η) **για  να υπογραμμιστεί η εντύπωση από κάτι απίστευτο**: Και όμως, ο πολίτης συχνά, εκλαμβάνει ως αληθινό το ψευδές, όταν αυτό προβάλλεται ως τέτοιο από τα ΜΜΕ!

→ Επίσης μπορεί να δηλώνει: αμφιβολία, υπερβολή, πάθος, φόβο, πόνο, χαρά, ελπίδα, αγανάκτηση κ.ά.

Με την απλή συντακτική του χρήση το θαυμαστικό σημειώνεται: α. ύστερα από επιφωνήματα (π.χ. Αλίμονο!) ή β. επιφωνηματικές φράσεις – σε προστακτικές (π.χ. Έλα!)

Το ερωτηματικό και το θαυμαστικό έχουν λογική και συναισθηματική αξία. Μετά το ερωτηματικό ή το θαυμαστικό αρχίζουμε με κεφαλαίο, εκτός αν η συνέχεια συνδέεται άμεσα με τα προηγούμενα («Πού είσαι;» ρώτησε ξαφνικά).

***6. Άνω και κάτω τελεία* [:]**

Χρησιμοποιείται για να εισάγει ευθύ λόγο ή κατάλογο πραγμάτων (π.χ. Οι λόγοι είναι οι εξής: πρώτον..., δεύτερον...).

Χρησιμοποιείται για **επεξήγηση**, αποσαφήνιση. (π.χ. Δύο είναι τα ζητούμενα: η αγάπη και η ειρήνη).

***7. Παρένθεση* [()]**

Σε παρένθεση εμπεριέχεται μια φράση ή λέξη που λειτουργεί ως εξής:

* Επεξηγεί όσα προηγήθηκαν: π.χ. *Ο Οδυσσέας Ελύτης (φιλολογικό ψευδώνυμο του Οδυσσέα Αλεπουδέλη) έχει βραβευθεί με το Νόμπελ Λογοτεχνίας.*
* Συμπληρώνει όσα προηγήθηκαν: π.χ.  *Αρνήθηκε να τη συνοδεύσει (κάτι που ήταν και δική της επιθυμία)*.
* Σχολιάζει όσα προηγήθηκαν
* Βιβλιογραφικές παραπομπές ή πηγές παραθεμάτων.

***8. Διπλή παύλα* [- -]**

Οριοθετεί παρενθετικά σχόλια

Επισήμανση:

→Η παρένθεση απομονώνει λέξη ή φράση που συμπληρώνει ή επεξηγεί το νόημα και μπορεί να παραληφθεί κατά την ανάγνωση.

→Αντιθέτως, ό,τι περικλείεται σε διπλή παύλα είναι επεξηγηματικό ή συμπληρωματικό και θεωρείται αρκετά χρήσιμο και σημαντικό, ώστε να περιλαμβάνεται στα γραφόμενα.

***9. Αγκύλες ([])***

Χρησιμοποιούνται όταν θέλουμε να βάλουμε νέα παρένθεση μέσα σε παρένθεση.

***10. Αποσιωπητικά* [...]**

Είναι πάντοτε τρεις (και όχι περισσότερες) τελείες. Δηλώνουν ατελή πρόταση.

Χρησιμοποιούνται:

* Για να εκφραστεί **ο προβληματισμός του πομπού** (παράδειγμα: *Πολύ δυσάρεστη η εξέλιξη αυτή…*)
* Για να δηλωθεί **ειρωνεία ή αμφισβήτηση** (ελλειπτικότητα), (παράδειγμα: *Φαντάζομαι ότι συγκινήθηκες…)*
* **Όταν ο πομπός δεν επιθυμεί να ολοκληρώσει τη φράση του ή επειδή διακόπηκε ή επειδή, λόγω συγκίνησης, δεν μπορεί να συνεχίσει** (**παράλειψη**), (παράδειγμα: *Θα ήθελα … Δεν ξέρω πώς να το πω…*) Παραπέμπουν σε **ελλειπτικότητα** ή φανερώνουν παράλειψη.
* Για να εκφραστεί **υπαινιγμός** για όσα μέχρι εκείνη τη στιγμή διατυπώθηκαν (παράδειγμα: *Ο πρόεδρος των ΗΠΑ δήλωσε ότι οι εκπομπές CO2 δεν επιβαρύνουν το οικοσύστημα…*)
* Όταν δηλώνεται ότι **αυτό που ακολουθεί είναι κάτι απροσδόκητο,** όταν αναμένεται να ξαφνιαστεί ο αναγνώστης(παράδειγμα: *Με χαστούκισε κι έπειτα υποστήριξε ότι… με αγαπάει*)
* Για να εκφραστεί **περιφρόνηση ή απειλή** (παράδειγμα: *Μπορείς να καταλάβεις ποιες θα είναι οι κυρώσεις την επόμενη φορά…*)

***11. Παύλα* [―] *μεγαλύτερη από το ενωτικό* [-]**

Εισάγει αλλαγή προσώπου σε διάλογο. - Δείχνει μεγαλύτερη αντίθεση προηγούμενων και επόμενων. - Δείχνει απότομη αλλαγή, ανακολουθία στη φράση. - Ύστερα από τελεία για μεγαλύτερο σταμάτημα. - Για να υποδηλωθεί ότι η φράση έμεινα ατέλειωτη, όπως με τα αποσιωπητικά.

***12. Εισαγωγικά* [«»]**

* **Λόγοι τρίτων που αναφέρονται όπως ειπώθηκαν**. *(π.χ.* *Με ρώτησε «τι χαμπάρια;» σαν να μην είχε συμβεί τίποτε μεταξύ μας)*
* **Ειδικό λεξιλόγιο (όρος) – ξένη λέξη ή φράση**
* **Μεταφορική λειτουργία της γλώσσας** *(π.χ.* *Στον πολιτικό «στίβο» αναπτύσσονται οξύτατοι ανταγωνισμοί*)
* **Αδόκιμος όρος**
* **Γλωσσικά ιδιώματα, ρητά, παροιμίες, φράσεις κ.λπ. που δεν ανήκουν στη συνηθισμένη γλώσσα.** *(π.χ.* *Ο σύγχρονος άνθρωπος έχει απομακρυνθεί από το «μηδέν άγαν» των αρχαίων)*
* **Ειρωνεία του πομπού (σχόλιο) ή απαξίωση μιας έννοιας** *(π.χ.* *Η «φιλαλήθειά» σου είναι παροιμιώδης*)
* **Έμφαση** *(π.χ.* *Όταν τα παιδιά βλέπουν την τηλεόραση, απομακρύνονται από το «εδώ» και το «τώρα»)*
* **Τίτλοι βιβλίων, εφημερίδων, πλοίων** κ.λ.π.

Στην περίπτωση που χρειάζονται εισαγωγικά μέσα σε κείμενο που βρίσκεται ήδη εντός εισαγωγικών, τότε χρησιμοποιούνται τα **“ανωφερή εισαγωγικά”**.

Τα εισαγωγικά δεν χρειάζονται σε λέξεις που τυπώνονται με διαφορετικούς χαρακτήρες.

Η τελεία, η άνω τελεία αλλά και το κόμμα σημειώνονται έξω από τα εισαγωγικά, ενώ το ερωτηματικό και το θαυμαστικό μέσα σε αυτά, εκτός αν τα συγκεκριμένα σημεία στίξης δεν ανήκουν στο κείμενο που βρίσκεται μέσα στα εισαγωγικά, οπότε σημειώνονται έξω από αυτά.

***13. Η χρήση των ερωτημάτων***

Οι ερωτήσεις διακρίνονται σε **απλές** και **ρητορικές.**

Οι **απλές** ερωτήσεις χρησιμοποιούνται στο κείμενο για να το κάνουν :

* Πιο ζωντανό και παραστατικό
* Να προβληματίσουν
* Να δώσουν τη δυνατότητα στον κειμενογράφο να περάσει στο επόμενο θέμα - προβληματισμό του επιτυγχάνοντας τη συνεκτικότητα
* Εξυπηρετούν στη λογική διάρθρωση των επιχειρημάτων, συνεπώς στην καλύτερη παρακολούθησή τους, άρα το κείμενο γίνεται πιο κατανοητό.

Τα **ρητορικά** ερωτήματα:

* Ενισχύουν τον προβληματισμό που μπορεί να προκαλέσει ο γράφων με το κείμενό του.
* Θέλουν να αφυπνίσουν και να ευαισθητοποιήσουν, συνεπώς δημιουργούν επίκληση συναίσθημα.